Hordós Boldizsár: Naked Logic - kiállítás, workshop
2025-02-11 18:00 - 2025-02-13 18:00 (Europe/Paris) | ISBN+, Baross u. 42., Budapest, 1085, Hungary
Hordós Boldizsár – Naked Logic // Pop-up kiállítás és workshop
Február 11. 18:00 – Február 13. 18:00ISBN+
A hétköznapokat szétziláló informatikai forradalom egy nyolcszáz éves hagyomány legfrissebb hajtása, amely hagyomány a középkori mór chatbotoktól a nagy nyelvi modellekig ível. A korai istengépek és a modern neurális hálók is a szigorú logika és a vallási téboly ötvözetei: megszilárdult gondolatok a gondolkodásról. Mai, legfejlettebb alakmásaik város méretű, atomenergiával táplált szerverparkokba záródnak, és az emberi viselkedést módosító algoritmusokat működtetnek. De nem ez a számítástechnika egyetlen lehetséges változata: szinte bármiből tudunk primitív digitális számítógépet építeni. A labirintusváltókban, a fluidikai táblák járataiban elektromos áram helyett levegő közlekedik, számításokat végez, puha robotok testrészeit mozgatja. A hetvenes években automata szovjet vegyi üzemeket, űrrakétákat irányít. Mozgó alkatrészek nélkül, absztrakt formák segítségével működtet egy levegő-alapú memóriát. A kiállítás ezeket a formákat mutatja be, a workshopon elemeire szedhető és összeállítható áramköröket lehet majd építeni. A fluidika, a számítástechnika kísérleti ága elmossa a határt a szoftver és a hardver, a természetes és a mesterséges között. Ha modellként használjuk, eltűnik a szigorú dichotómia, amely az emberi lényt és világát halott anyagra és absztrakt szellemre bontja, amely határt von a célelvű design és a szubjektív művészet közé.
Megnyitó 2025. február 11. 18:00 órakor. A workshop 18:30-kor kezdődik.
Február 12. 18:00 órakor nyílt beszélgetés Balaskó Ákossal és Jeneses Ádámmal az algoritmusokról és az őrületről, művészetről és technológiáról
A látogatók az eseményen való részvételükkel elfogadják, hogy az esemény során fénykép vagy videó felvétel készül róluk.
